Source: http://www.pria.ee/et/toetused/meede/vesiviljeluseosak_2019
Timestamp: 2019-11-21 13:33:02+00:00
Document Index: 904728

Matched Legal Cases: ['§ 3', '§ 2', '§ 4', '§ 5', '§ 8', '§ 63']

PRIA - Toetused - - Vesiviljeluse innovatsiooniosaku toetus (EMKF meede 2.1.1.) 2019
Viimati muudetud: 04. november 2019
Euroopa Merendus- ja Kalandusfondi 2014-2020 (EMKF) meetme „Vesiviljeluse innovatsiooniosaku toetuse“ eesmärgiks on toetada tööhõive edendamist keskkonnasäästliku, ressursitõhusa, uuendusliku, konkurentsivõimelise ja teadmistel põhineva vesiviljeluse toetamise kaudu. Toetuse erieesmärk on tehnoloogilise arengu, innovatsiooni, sealhulgas energiatõhususe suurendamise ja teadmiste edasiandmise tõhustamise toetamine.
Toetust rahastatakse 75% ulatuses Euroopa Liidu eelarvest ja 25% on Eesti kaasrahastus. Meetme eelarve 2019. aastaks on 730 000 eurot.
Euroopa Merendus-ja Kalandusfondi 2014-2020 (EMKF) meetme "Vesiviljeluse innovatsiooniosaku toetuse“ eesmärgiks on võimaldada mikro-, väike- ja keskmise suurusega ettevõtjatel, kellel sageli napib ressurssi innovatsiooniks (nt. arendada välja või lasta turule uusi heade turuväljavaadetega vesiviljelusliike uute või oluliselt parendatud toodete ja varustuse, uute või parendatud protsesside ja tehnikate ning uute või parendatud juhtimis- ja korraldussüsteemide, sealhulgas töötlemise ja turundamise tasandil), ligipääsu ettevõttevälisele vastavale teadmisele.
Selle määruse raames võib teenuseid osutada Euroopa Parlamendi ja nõukogu määruse (EL) nr 508/2014 artikli 26 lõikes 2 nimetatud asutus (edaspidi teadus- ja arendusasutus teadus- ja arendustegevuse korraldamise seaduse § 3 tähenduses). Toetust saab kasutada selliste tegevuste rahastamiseks, mis viiakse ellu avalikes teadus- ja arendusasutustes ning positiivselt evalveeritud eraõiguslikes teadus- ja arendusasutustes. Teadus- ja arendusasutuseks võivad olla ülikoolid, kõrgkoolid, rakenduskõrgkoolid, tehnoloogia arenduskeskused nii Eestis kui ka teistes Euroopa Liidu (edaspidi ka EL) liikmesriikides. Samuti on võimalik koostöö eespool nimetatud asutuste ning muude riikide teadus- ja arendusasutuste vahel. Toetusskeemi eesmärk on edendada tihedamat koostööd väike- ja keskmise suurusega ettevõtja (VKEde) ning teadus- ja arendusasutuste vahel.
PRIA võtab taotlusi vastu alates 27. novembrist 2019 kuni 4. detsembrini 2019. Eeltäitmine toimub 22. novembrist 2019 kuni 26. novembrini 2019.
Juhend vesiviljeluse innovatsiooniosaku toetuse esitamiseks e-PRIAs on leitav toetustaotluse esitamise abimaterjalide alt.
Vajadusel saab e-PRIA kasutamisel abi investeeringutoetuste infotelefonil 737 7678, e-posti aadressil info@pria.ee. Maakondlikes teenindusbüroodes on kohapeal olemas kliendiarvutid, mille kasutamiseks on võimalik endale sobiv aeg broneerida siin.
﻿Tagasi algusesse
Toetust võib taotleda mikro-, väike- või keskmise suurusega ettevõtja Euroopa Parlamendi ja nõukogu määruse (EL) nr 1303/2013 artikli 2 punkti 28 tähenduses, kes tegeleb majandustegevusega vesiviljelustoodete tootmise tegevusalal (edaspidi taotleja).
tegevuse eelarve võib kuni 15 protsendi ulatuses abikõlblike kulude eelarvest sisaldada kulusid, mille kasutusotstarve ei ole üksikasjalikult ja selgelt kirjeldatud. Seda eelarve osa võib kasutada selliste tegevuse eesmärgi saavutamiseks vajalike abikõlblike kulude tegemiseks, mida ei olnud võimalik toetuse taotlemisel ette näha;
kui toetatava tegevuse raames kavandatava töö või teenuse või soetatava vara käibemaksuta maksumus ületab 5000 eurot, küsib taotleja üksteisest sõltumatute ettevõtjate käest vähemalt kolm võrreldavat hinnapakkumust koos tehniliste tingimuste loeteluga, mis osutavad tehnilisele spetsifikatsioonile;
Siinne loetletu nõuetest taotleja ja taotluse kohta ei ole ammendav, täpsete tingimuste osas palume tutvuda meetme määruses tooduga.
Abikõlblikud on § 2 lõikes 1 nimetatud tegevuse elluviimiseks vajalikud, mõistlikud ja majanduslikult otstarbekad ning kooskõlas Euroopa Parlamendi ja nõukogu määruse (EL) nr 1303/2013 artikliga 65 tehtud järgmised kulud:
tellitava töö või teenuse kulu;
patendi ja litsentsi ostmise kulu;
vahendi ja seadme ostmise, liisimise, rentimise või paigaldamise kulu;
tegevuse elluviimisega seotud töölepingu järgne töötasu või töötaja lisatasu proportsionaalselt tegevuse elluviimise heaks töötatud ajaga ja sellelt tasult arvestatud maksud;
füüsilise isikuga sõlmitud töövõtu- või käsunduslepingu alusel makstav tasu ja sellelt tasult arvestatud maksud;
toetuse saaja koolitusel, seminaril, konverentsil või muul üritusel osalemise kulu;
toetuse saaja lähetuskulu;
toetuse objekti tähistamise ja Euroopa Liidu osalusele viitamise kulu.
Taotleja peab taotlemisel silmas pidama, et määruse § 4 lg 1 punktides 2-8 nimetatud kulude osakaal ei tohi ületada 25 % tegevuse abikõlblikest kuludest.
Mitteabikõlblikud kulud on välja toodud määruse § 5, milleks on:
Euroopa Parlamendi ja nõukogu määruse (EL) nr 1303/2013 artikli 69 lõigetes 2 ja 3 nimetatud kulud samades lõigetes sätestatud tingimustel;
Euroopa Parlamendi ja nõukogu määruse (EL) nr 508/2014 artiklis 11 nimetatud tegevuste elluviimisega seotud kulud;
tulumaksuseaduse § 8 tähenduses seotud isikute vahel sõlmitud tehinguga kaasnev kulu;
kulu, mis on tehtud enne PRIAle taotluse esitamist;
kasutatud seadme ostmise, kapitalirendi ja paigaldamise kulu;
sularahas tehtud kulutus, teenustasu pangatoimingu eest, intress, tagatismakse;
õigusabi- ja raamatupidamisteenuse kulu;
riigilõiv, tollimaks ja erisoodustusmaks;
maa ja olemasoleva hoone ostmise ning üürimise kulu;
toreduslikud kulutused tsiviilseadustiku üldosa seaduse § 63 tähenduses ja muu majanduslikult ebaotstarbekas kulu;
rahatrahv, rahaline karistus, kohustuse täitmata jätmise korral makstav leppetrahv ja viivis;
kohtumenetluse kulu.
Omafinantseeringu minimaalne määr on 50% abikõlblike kulude maksumusest.
Toetuse maksimaalne suurus on 50 000 eurot taotluse kohta.
PRIA moodustab taotluse hindamiseks hindamiskomisjoni, kes hindab nõuetekohaseid taotlusi hindamisskaalal null kuni kaks hindepunkti, võttes aluseks järgmised hindamiskriteeriumid ja nende osakaalud koondhindes:
1) tegevuse mõju meetme eesmärkide saavutamisele, mille puhul hinnatakse tegevuse innovaatilisust ettevõtte tasandil – 40 % koondhindest;
2) tegevuse põhjendatus, mille puhul hinnatakse, kas tegevuse eesmärk on põhjendatud, kas tegevus võimaldab saavutada kavandatud tulemused ning kas ajakava on realistlik – 30 % koondhindest;
3) tegevuse kulutõhusus, mille puhul hinnatakse, kas tegevuse eelarve on selge ja mõistlik – 20 % koondhindest;
4) taotleja suutlikkus tegevus ellu viia, mille puhul hinnatakse taotleja võimekust tegevuse elluviimiseks – 10 % koondhindest.
Taotlus vastab hindamiskriteeriumite miinimumnõuetele, kui see on iga hindamiskriteeriumi eest saanud ühe hindepunkti.
Toetatav tegevus peab olema ellu viidud ja maksetaotlus peab olema esitatud kahe kalendriaasta jooksul arvates taotluse rahuldamise otsuse tegemisest.
Toetuse saaja esitab maksetaotluse vähemalt kord aasta jooksul arvates taotluse rahuldamise otsuse tegemisest, kuid mitte rohkem kui neli korda aastas.
PRIA teeb toetuse maksmise või toetuse maksmisest keeldumise otsuse 35 tööpäeva jooksul arvates lõikes 4 nimetatud nõuetekohase maksetaotluse saamisest.
Lisainfot saab PRIA infotelefonil 737 7678, e-post info@pria.ee.
e-PRIA juhend(2.26 MB)